Taibėjus

**Taibėjus** (arba ***Taipėjus***; ) – miestas Taivane, šalies sostinė. 2,65 mln. gyventojų (2019 m.). Taibėjaus-Dzilongo aglomeracijoje 2457,13 km² plote gyvena 7 047 559 gyventojų (2019 m.).  Mieste stovi 2004–2010 m. aukščiausiu pasaulio pastatu buvęs „Taipei 101“ (509 m). Išvystyta metalurgijos pramonė, mašinų gamyba, radioelektronika, cemento, medienos, chemijos, maisto pramonė. Netoli miesto išgaunama anglis. Yra du tarptautiniai oro uostai (Taojuanas ir Sunšanas), Taibėjaus zoologijos sodas. Artimiausias didelis jūrų uostas – Dzilongas.

## Etimologija

Taibėjaus vardas kinų kalba reiškia „šiaurinis Taivanas“ – būtent šiaurinėje salos dalyje ir yra įsikūręs miestas.

## Istorija

Seniau kraštas buvo žinomas Taibėjaus baseino pavadinimu, čia gyventa ketagalanų, vienos iš Taivano aborigenų genties. 1709 m. vietovėje pradėjo kurdintis naujakuriai, daugiausia haniai, atvykę iš žemyninės Kinijos Fudziano provincijos.

Taibėjus įkurtas ankstyvajame XVIII a., valdant Čingų dinastijai ir XIX a. tapo svarbiu prekybos jūra centru. Čingų dinastija apie 1886 m. Taibėjų paskelbė Taivano provincijos sostine, kai šis buvo atskirtas nuo Fudziano provincijos.

1895 m. Šimonoseki sutarties, pasirašytos po Pirmojo Kinijos-Japonijos karo, sąlygomis Taivanas atiteko Japonijos imperijai ir tapo jos kolonija. Taibėjus buvo administruojamas kaip Taihoku provincija. Šiuo laikotarpiu Japonija vykdė intensyvią Taivano modernizaciją, buvo gerinama infrastruktūra, pastatyta daug Taibėjaus miesto orientyrų, kultūros institucijų.

1947 m. KMT vyriausybė, vadovaujama Čiang Kai-ši, paskelbė įvedanti karo padėtį visoje Taivano saloje. Tai pasibaigė 2-28 incidentu, kuris prasidėjo Taibėjuje, o vėliau išplito ir po kitas Taivano vietoves. Po dvejų metų, 1949 m. gruodžio 7 d., Čiang Kai-ši ir Guomindanas buvo komunistų priversti sprukti iš žemyninės Kinijos dėl įsiplieskusio Kinijos pilietinio karo. Pabėgėliai paskelbė Taibėjų toliau tebegyvuojančios Kinijos Respublikos laikinąją sostine, o oficialią sostinę laikė Nandzingą, nors miestą jau valdė komunistai.

## Geografija
Taibėjus išsidėstęs Taibėjaus baseine, šiaurės Taivane. Pietuose miestą supa Sindiano, o vakaruose – Tamsujaus upės. Kraštovaizdis daugiausia lygus, šiaurėje supamas Cisingo kalnų, iškylančių iki 1120 m aukščio. Kita aukštikalnė šiaurėje yra Datuno kalnas, iškylantis į 1092 m aukštį virš jūros lygio. Šiauriniai Beitou ir Šilino rajonai šiaurėje ribojasi su Kilungo upe ir Jangmingšano nacionaliniu parku.

Į pietryčius nuo miesto plyti Songšano kalvos ir Čingšujaus tarpeklis, juosiantis vešlius miškus.

### Klimatas

Vyrauja subtropinis musoninis klimatas. Vasaros karštos ir drėgnos, dažnos audros. Žiema tuo tarpu gana švelni, orus veikia iš šiaurės rytų atslenkantys musonai.

## Administracinis suskirstymas

:: *Taip pat skaitykite – [[Taivano administracinis suskirstymas]]*.

Taibėjus yra padalintas į 12 rajonų (區), kurie savo ruožtu skirstomi į kaimus (里), o šie dar padalinti į apylinkes (鄰). Rajonai:

* Beitou
* Daanas
* Datongas
* Džongdžengas
* Džongšanas
* Nangangas
* Neihu
* Sinji
* Songšanas
* Šilinas
* Vanhua
* Venšanas


## Švietimas
* Taivano nacionalinis universitetas

## Šaltiniai

## Nuorodos
* Taibėjaus dangoraižių diagrama